Fra lørdag morgen varsler DMI igen om skybrud og kraftig regn rundt omkring i landsdelen.

Har du planer om at bruge lørdag morgen udenfor, er det en god idé at finde regntøj, gummistøvler og paraplyen frem. I hvert fald hvis du befinder dig i Thy, Mors, Vesthimmerland eller Jammerbugt kommuner. Her melder Danmarks Meteorologiske Institut nemlig om kraftig regn og skybrud fra lørdag morgen klokken 05 til lørdag formiddag klokken 12. Ifølge Danmarks Meteorologiske Institut kan der disse steder falde mellem 25 og 35 milimeter på seks timer. Der vil desuden være risiko for lokale skybrud med mere end 15 milimeter regn på 30 minutter. - Skybruddet kan medføre fare for oversvømmelse af lavtliggende områder, oversvømmelse af kældre, vand på kørebaner og i viadukter (akvaplaning) og nedsat sigtbarhed, skriver DMi i en pressemeddelelse. Kraftigt regnvejr ramte også landsdelen fredag, og de glatte veje har været skyld i flere uheld på vejene. Uheldene er forekommet ved såkaldt akvaplaning, hvor hjulene på bilen ikke længere kan stå fast på den våde asfalt og derfor begynder at glide sidelæns. Derfor oprfordrer nordjyllands Politi til at sænke farten, når skybrudet er ude. - Selv om du må køre 130 kilometer i timen på motorvejen, kan du jo ikke gøre det, hvis vejen er fuld af vand. Det siger sig selv, at man skal køre efter forholdene, advarer Poul Fastergaard.